એ વખતે તો તાળીઓ પડી પણ કપરો તબક્કો હવે શરૂ થયો. વધતી જનારી સભ્યસંખ્યા અને તેના અનુષંગે ઉત્તરોત્તર વધતા રહેનારા ખર્ચાના અંદાજની સામે જાહેરમાં અપાઇ ચુકેલું રહેનારાઓ માટે ત્રણ વર્ષ સુધીનું ફીમુક્તિનું વચન બહુ આકરું પડે તેવું હતું. પણ વિચક્ષણ અશ્વિનભાઈએ નક્કી કર્યું કે જે પણ ખર્ચ થશે, એના શરૂઆતના છ મહિના અમે સૌ સ્વજનો સાથે મળીને ભોગ​વી લેશું. પછી ક્યાંકને ક્યાક્થી ફંડ ઉઘરાવીને બાકીના અઢી વર્ષ ખેંચી કાઢીશું. પણ છ સાત મહિના વીત્યા એટલે વૃદ્ધાશ્રમના લાભાર્થી વડીલો ઊંચા-નીચા થ​વા માંડ્યાં. મેનેજર તરીકે કામ કરતાં બહેને અશ્વિનભાઈને કહ્યું – “ભાઈ, આ બધાં ગભરાય છે કે તમે આવતા વર્ષે પૈસા લેશો તો તેમની શી હાલત થશે? તેઓ પૈસા ક્યાંથી લાવશે? બધા બહુ અપસેટ થઇ ગયા છે.”